Плошча Паўстання (Гомель)

Плошча Паўстання — размешчана ў цэнтры горада на скрыжаванні вуліцы Савецкай і праспекта Перамогі. Гісторыя У пачатку мінулага стагоддзя тут размяшчаўся плац для вайсковых маршаў. За плошчай знаходзіўся вялізны па тым часам комплекс спартыўных і культурных устаноў, арганізаваных вольным пажарным таварыствам. У раёне плошчы 22—26 кастрычніка 1916 года пад кіраўніцтвам Палескага камітэта РСДРП праходзіла Паўстанне гомельскага перасыльнага пункта. У час Вялікай Айчыннай вайны немцы заснавалі ў наваколлях плошчы, на месцы фабрыкі «Труд» лагер для ваеннапалонных «Дулаг 121», дзе было забіта каля ста тысячаў чалавек. Плошча атрымала назву ў 1967 годзе (ранейшыя назвы — Ваенны плац, Спартыўная). Была сфармавана ў пасляваенныя гады ў сувязі з аднаўленнем і рэканструкцыяй цэнтра горада. Цяпер плошча звычайна выкарыстоўваецца ў якасці стаянкі, тут адбываюцца «кірмашы», міні-выступленні артыстаў. Перасякае вуліцы Савецкую Праспект Перамогі Забудова Прамавугольная ў плане плошча, кампазіцыйна замыкае перспектыву праспекта Перамогі. Забудова плошчы ўключае грамадскія, жылыя і вытворчыя будынкі. Кампазіцыйны цэнтр — помнік Вызвалення. Паўночны бок фармуюць вытворчыя карпусы панчошна-трыкатажнай фабрыкі імя 8 сакавіка з вежай-дамінантай адміністрацыйнага будынка, якая акцэнтуе вугал плошчы, і будынак былой ланкастарскай школы, які цяпер належыць абуткавай фабрыцы «Труд». Заходні бок прадстаўлены фронтам жылой забудовы вул. Савецкай з убудаванымі ўстановамі гандлю ў першых паверхах. З паўднёвага боку да плошчы прымыкае будынак цырка, з усходняй — Цэнтральны стадыён. Маецца зялёная зона для адпачынку. На будынку абутковай фабрыкі «Труд» усталяваны мемарыяльныя дошкі ў памяць аб паўстанні гомельскага перасыльнага пункта і аб існаванні лагера для ваеннапалонных. Зноскі Літаратура Гомель. Энциклопедический справочник. Мн. БелСэ, 1991. — 527 с.